

**NAVODILO ZA IZVEDBO LAKTOZNEGA TESTA**

Laktozna intoleranca (preobčutljivost na laktozo) je presnovna motnja, ki se pojavi zaradi motenj v delovanju encima laktaze ali njegovi odsotnosti v prebavnem traktu, kar vodi v neučinkovitost ali nezmožnosti prebavljanja mlečnega sladkorja (laktoze) v mleku in mlečnih izdelkih. Simptomi so: plini, napenjanje, pretakanje po črevesu, driska. Laktozna intoleranca je lahko prirojena, lahko pa se pojavi pri odraslih kot posledica različnih črevesnih bolezni, strupov, zdravljenja z določenimi zdravili, operacij na črevesju in drugih dejavnikov, ki prizadenejo epitelijske celice črevesja in s tem otežujejo normalno izločanje in delovanje encima laktaze.

**Priprava pacienta:**

Pred testiranjem morate biti tešči najmanj 8-10 ur (od 20. ure dalje preteklega dne ne uživajte hrane, lahko pijete samo vodo).

Na odvzem krvi pridete med 8.30 in 9.00. Za točno ureo testiranja se dogovorite z zdravstvenim osebjem na enoti Odvzem v Bolnišnici Topolšica.

Pred testiranjem morate imeti stabilno zdravstveno stanje (test se ne opravlja pa pacientih z akutnimi črevesnimi in želodčnimi boleznimi, ali če pacienti jemljejo zdravila, ki vplivajo na nivo glukoze v krvi)

**Izvedba testa:**

* Odvzem prvega vzorca krvi pred zaužitjem raztopine laktoze **(0h)**
* Določitev glukoze v serumu na tešče.
* Obremenitev s 50 g laktoze, raztopljene v 200-300 mL vode (zaužiti v 5 minutah, šteje se čas od prvega požirka).
* V času preiskave je priporočljivo, da mirujete, med preiskavo ni dovoljeno ne piti ne jesti in ne kaditi, saj to lahko vpliva na rezultate preiskave.
* Sledi odvzem krvi po 60 minutah **(1h)** po zaužitju raztopine laktoze in določitev koncentracije glukoze v serumu. V kolikor je koncentracija glukoze diagnostična (poraste za več kot 1,6 mmol/L glede na izhodiščno vrednost), s testiranjem ne nadaljujemo, v nasprotnem primeru…
* …sledi odvzem krvi po 120 minutah **(2h)** po zaužitju raztopine laktoze in določitev koncentracije glukoze v serumu.

* Preiskava se prekine, če pacient med preiskavo bruha.

**Interpretacija:**

Izmerjena vrednost glukoze mora vsaj pri eni od meritev preseči vrednost, izmerjeno na tešče, in sicer za najmanj 1,6 mmol/L, da je test negativen. Če je porast glukoze manjši od 1,1 mmol/L, je možna laktozna intoleranca.

Pomembna je tudi klinična simptomatika nekaj ur po izvedbi testa, ki vključuje napihnjenost, trebušne krče in drisko.

Enota za laboratorijsko diagnostiko

Vodja laboratorija: Eva Lozič, MSc, spec. med. biokem.